JMT บวก 3% ลุ้นกำไรทั้งปีแตะ 1.44 พันลบ. กางแผน 3 ปีวงเงินซื้อหนี้เพิ่ม 3 เท่าตัว!
JMT วิ่ง 3% โบรกฯ ชูเป้า 56 บ. คาดกำไรทั้งปีแตะ 1.44 พันลบ. มองแผน 3 ปีตั้งเป้าวงเงินซื้อหนี้เพิ่ม 3 เท่าตัว ซึ่งจะเป็น อัพไซด์ต่อประมาณการและกำไรปี 65
26 ต.ค. 2564

ผู้สื่อข่าวรายงานว่าวันนี้ (26 ต.ค. 2564) ราคาหุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 11:34 น. อยู่ที่ระดับ 48.75 บาท เพิ่มขึ้น 1.50 บาท หรือ 3.17% โดยทำจุดสูงสุดที่ 49.50 บาท และทำจุดต่ำสุดที่ 47.50 บาท ด้วยมูลค่าการซื้อขาย 262.22 ล้านบาท

บริษัทหลักทรัพย์โนมูระ พัฒนสิน จำกัด (มหาชน) ระบุในบทวิเคราะห์ (26 ต.ค. 2564) โดยฝ่ายวิจัยมองภาพอุตสาหกรรมยังเป็นบวกจากโอกาสประมูลหนี้ NPL สูง โดยกำหนดวงเงินซื้อหนี้ NPL ปี 2564 สูง 6 พันล้านบาท รวมถึงผลการตัดต้นทุนหมดในหนี้ก้อนใหญ่อีก 1 หมื่นล้านบาทในช่วงครึ่งปีหลัง 2564 ซึ่งจะหนุนกำไรครึ่งปีหลัง 2564 เติบโตจากงวดเดียวกันของปีก่อนและกำไรทั้งปี 2564 เพิ่มขึ้น 38% ที่ 1,447 ล้านบาท
ขณะที่แผนปี 2565 – 2566 ยิ่งรุกหนักหลังกลุ่ม BTS เข้ามา และได้เงินสนับสนุนผ่านการเพิ่มทุนอีก 1 หมื่นล้านบาท เบื้องต้นตั้งเป้าวงเงินซื้อหนี้เพิ่ม 3 เท่าตัวใน 3 ปี ( ปี 2565 ที่ 1.50 หมื่นล้านบาท – ปี 2566 ที่ 2 หมื่นล้านบาท) เป็น Upside ต่อประมาณการและกำไร 2565 คาดจะกลบผลของ EPS Dilution 18% จากการเพิ่มทุนได้หมด
อย่างไรก็ดีราคาหุ้นเริ่มฟื้นตัว หลังตอบรับประเด็นลบจาก SCB ไปแล้ว รวมถึงมีโอกาสเข้า SET50 และการเข้ามาของกลุ่ม BTS เป็นจุดเปลี่ยนเชิงบวก ช่วยหนุนโอกาสธุรกิจและ EcoSystem เครือ JMART ยิ่งแข็งแกร่งขึ้น และระยะสั้นคาดเงินที่ได้จากการเพิ่มทุน RO (เสร็จสิ้นปลายปี) 1 หมื่นล้านบาท จะต่อยอดสู่เป้าของบริษัทเพิ่มวงเงินซื้อหนี้ 3 เท่าตัวใน 3 ปี หน้า เป็น Upside จากตลาด ทั้งนี้แนะนำ “ซื้อ” ราคาเป้าหมาย 56 บาท รับภาพผลประกอบการยังเป็นขาขึ้น โดยมีค่า PER ปี 2565 ที่ 30 เท่า
 